ไทยพาณิชย์หนุนเอสเอ็มอีเปิดร้านค้าออนไลน์
ไทยพาณิชย์ จับมือ เทพช็อป หนุนเอสเอ็มอีเปิดร้านค้าออนไลน์ครบวงจรผ่านช่องทางดิจิทัล
18 ก.ย. 2562

ไทยพาณิชย์ จับมือ เทพช็อป หนุนเอสเอ็มอีเปิดร้านค้าออนไลน์ครบวงจรผ่านช่องทางดิจิทัล
ธนาคารไทยพาณิชย์ เดินหน้าส่งเสริมผู้ประกอบการเอสเอ็มอีขยายช่องทางการขายด้วยร้านค้าออนไลน์ จับมือ บริษัท แอลเอ็นดับเบิลยูช็อป จำกัด (LnwShop) เทพช็อป สตาร์ทอัพรุ่นใหม่ผู้พัฒนาแพลตฟอร์มสำหรับธุรกิจอีคอมเมิร์ซแบบครบวงจร เปิดโอกาสให้เอสเอ็มอีเริ่มต้นเปิดร้านค้าออนไลน์ได้ทันที โดยไม่มีค่าใช้จ่าย นอกจากนี้ ยังบริการพิเศษที่ช่วยให้ผู้ประกอบการสามารถบริหารจัดการร้านค้าอออนไลน์ได้อย่างมีประสิทธิภาพมากยิ่งขึ้น อาทิ เครื่องมือการตกแต่งหน้าร้านออนไลน์ ระบบเชื่อมต่อข้อมูลสินค้าและรายการสั่งซื้อแบบเรียลไทม์ การพัฒนาช่องทางการขายและการตลาดที่หลากหลาย การจัดการสต็อกสินค้า และบริการโลจิสติกส์จัดส่งสินค้าถึงมือผู้ซื้อ พร้อมบริการทางการเงินเพื่อเสริมสภาพคล่องให้กับผู้ประกอบการด้วยสินเชื่อธุรกิจ
ทั้งนี้ นางสาวอรุณี บุญเกิด ผู้อำนวยการ SME Value Partner ธนาคารไทยพาณิชย์ และ นายณัฐวิทย์ ผลวัฒนสุข กรรมการผู้จัดการ บริษัท แอลเอ็นดับเบิลยูช็อป จำกัด ประกาศความร่วมมือ พร้อมมอบข้อเสนอพิเศษส่วนลด 10% สำหรับบริการพิเศษอัพเกรดระบบจัดการร้านค้าออนไลน์ แพ็คเกจ Premium Combo Set เมื่อลูกค้าสมัครใช้ผลิตภัณฑ์ของ SCB SME เพียง 1 รายการ อาทิ QR Payment, SCB EASY App, SCB Connect และสินเชื่อธุรกิจ ตั้งแต่ 1 กันยายน 2562 ถึงวันที่ 31 ธันวาคม 2562 สอบถามรายละเอียดเพิ่มเติมได้ที่ ศูนย์บริการลูกค้า ธนาคารไทยพาณิชย์ โทร. 02-777-7777